Šime Vrsaljko

Šime Vrsaljko (s. 10. tammikuuta 1992 Rijeka) on kroatialainen uransa päättänyt jalkapalloilija. Hän oli pelipaikaltaan oikea laitapuolustaja. Hän pelasi 13 vuotta kestäneellä ammattilaisurallaan kotimaansa lisäksi myös Italiassa, Espanjassa ja Kreikassa ja edusti Kroatiaa viisissä arvokilpailuissa. Viitattu 25.4.2025.

 Seurajoukkueura 
Vrsaljko siirtyi vuonna 2006 Zadarin junioreista Dinamo Zagrebin junioriakatemiaan. Vrsaljko voitti Dinamo Zagrebissa Kroatian-mestaruuden 2010, 2011, 2012 ja 2013 sekä Kroatian Cupin 2011 ja 2012. Hän pelasi kotimaassaan vuonna 2009 myös lainasopimuksella NK Lokomotivassa.

Vrsaljko siirtyi heinäkuussa 2013 italialaisseura Genoaan 4 miljoonan euron siirtosummalla. Hän pelasi kaudella 2013–2014 Genoassa 22 Serie A:n ottelua sekä yhden Italian cupin ottelun. 

Heinäkuussa 2014 Vrsaljko siirtyi Genoasta saman sarjan Sassuoloon 7 miljoonan euron siirtosummalla. Vrsaljko pelasi Sassuolossa vuosina 2014–2016 yhteensä 57 Serie A:n ottelua sekä kaksi Italian cupin ottelua.

Heinäkuussa 2016 Vrsaljko siirtyi espanjalaiseen Atlético Madridiin viisivuotisella sopimuksella. Siirtosummaksi uutisoitiin 16 miljoonaa euroa. Hän teki ensimmäisen maalinsa Atléticossa 30. marraskuuta 2016 Espanjan cupin ottelussa Guijueloa vastaan. Ensimmäisellä kaudellaan Atléticossa hän pelasi 14 sarjaottelua sekä viisi Mestarien liigan ottelua. Kaudella 2017–2018 hän pelasi 21 La Ligan ottelua, yhden Mestarien liigan ottelun sekä neljä Eurooppa-liigan ottelua. Hän pelasi 45 minuuttia Atléticon voittamassa Eurooppa-liigan loppuottelussa 2018. Helmikuussa 2018 Vrsaljko allekirjoitti Atlético Madridin kanssa vuoteen 2022 ulottuneen jatkosopimuksen.

Elokuussa 2018 Vrsaljko siirtyi yksivuotisella lainasopimuksella italialaisseura Interiin. Lainasopimukseen kuului myös 17,5 miljoonan euron osto-optio. Vrsaljko pelasi Interissä kaudella 2018–2019 yhteensä 13 ottelua. Helmikuussa 2019 Vrsaljko kävi polvileikkauksessa ja joutui loppukaudeksi sivuun kentiltä. Inter ei käyttänyt kauden päätteeksi lainasopimukseen kuulunutta osto-optiota ja Vrsaljko palasi Atléticoon.

Paluukaudellaan Atléticossa Vrsaljko pelasi yhteensä vain seitsemän ottelua. Vuonna 2021 hän voitti Espanjan-mestaruuden mutta pelasi kauden aikana vain yhdeksän liigaottelua oltuaan kauden alussa monta kuukautta poissa kentiltä edellisenä kautena saamansa polvivamman vuoksi ja jäätyään senkin jälkeen usein vaihtopenkille. Kaudella 2021–2022 Vrsaljko pelasi 21 sarjaottelua ja teki ensimmäisen ja ainoaksi jääneen maalinsa La Ligassa 7. marraskuuta 2021 Valenciaa vastaan. Mestarien liigassa hän pelasi viisi ottelua. Kesäkuussa 2022 Atlético Madrid ilmoitti, ettei Vrsaljko jatka madridilaisseurassa enää seuraavalla kaudella. Vrsaljko pelasi Atléticossa vuosina 2016–2022 yhteensä 100 ottelua, joissa hän teki kolme maalia ja antoi kymmenen maalisyöttöä.

Vrsaljko allekirjoitti 2. heinäkuuta 2022 kolmivuotisen sopimuksen Kreikan Superliigassa pelaavan Olympiakosin kanssa. Hän pelasi seurassa yhteensä vain 10 ottelua ja hänen sopimuksensa Olympiakosissa purettiin marraskuussa 2022.

Maaliskuussa 2023 Vrsaljko ilmoitti lopettavansa ammattilaisuransa.

 Maajoukkueura 
Vrsaljko pelasi Kroatian joukkueessa kaksi ottelua sekä vuoden 2014 MM-kilpailuissa että vuoden 2016 EM-kilpailuissa. Vuoden 2018 MM-kilpailuissa hän oli avauskokoonpanossa kuudessa ottelussa, myös tappiollisessa loppuottelussa Ranskaa vastaan. Kesän 2021 EM-kilpailuissa hän pelasi täydet minuutít joukkueensa kahdessa ensimmäisessä alkulohko-ottelussa. Debyyttinsä A-maajoukkuetasolla hän teki helmikuussa 2011, ja vuoden 2012 EM-kilpailuissa hän oli mukana vaihtopelaajana. 

Elokuussa 2022 Vrsaljko päätti maajoukkueuransa. Hän pelasi Kroatian maajoukkueessa yhteensä 52 maaottelua.

 Lähteet 

Luokka:Kroatialaiset jalkapalloilijat
Luokka:Vuonna 1992 syntyneet
Luokka:Elävät henkilöt